Η ανακοίνωση καθορίζει το σύστημα προστασίας του δικαιώματος πνευματικής ιδιοκτησίας όσον αφορά τις παραστάσεις της κοινής όψης των κερμάτων ευρώ και επανεξετάζει το καθεστώς αναπαραγωγής τους. Οι παραστάσεις για την κοινή όψη των κερμάτων ευρώ επιλέχθηκαν μετά από διαγωνισμό που οργανώθηκε σε ευρωπαϊκό επίπεδο. Δείχνουν τρεις διαφορετικούς χάρτες της Ευρώπης με φόντο τα 12 άστρα της Ευρωπαϊκής Ένωσης (ΕΕ). Οι παραστάσεις για την κοινή όψη των κερμάτων ευρώ προστατεύονται από δικαίωμα πνευματικής ιδιοκτησίας το οποίο κατέχει η ΕΕ. Η Ευρωπαϊκή Επιτροπή εκχωρεί τα δικαιώματα στις χώρες της ΕΕ που υιοθετούν το ευρώ και απαιτεί από αυτές να διασφαλίζουν τον σεβασμό του δικαιώματος πνευματικής ιδιοκτησίας στην επικράτειά τους. Η αναπαραγωγή του συνόλου ή τμήματος της παράστασης της κοινής όψης των κερμάτων ευρώ επιτρέπεται σε πολύ συγκεκριμένες περιπτώσεις, όπως η αναπαραγωγή υπό τη μορφή φωτογραφιών ή ταινιών. Η αναπαραγωγή σε μετάλλια ή μάρκες, από την άλλη πλευρά, απαγορεύεται, επειδή αυτά τα αντικείμενα ενδέχεται να εκληφθούν από λάθος ως κέρματα. Για οποιουδήποτε άλλου τύπου αναπαραγωγή πρέπει να χορηγείται έγκριση είτε από την Ευρωπαϊκή Επιτροπή (στην περίπτωση των χωρών της ΕΕ που δεν ανήκουν στη ζώνη του ευρώ) είτε από την αρμόδια αρχή της χώρας της ΕΕ (στην περίπτωση των χωρών εντός της ζώνης του ευρώ). Ζητείται από τις χώρες της ΕΕ να ενημερώνουν την Επιτροπή σχετικά με τα μέτρα που έχουν λάβει για την προστασία του δικαιώματος πνευματικής ιδιοκτησίας στην επικράτειά τους, προκειμένου να διασφαλίζουν τον αποτελεσματικό συντονισμό. Σε περίπτωση μη εγκεκριμένης αναπαραγωγής, η εν λόγω χώρα πρέπει να λάβει τα κατάλληλα μέτρα για να τη σταματήσει και να την αποσύρει από την κυκλοφορία. Η Επιτροπή ή οι χώρες της ζώνης του ευρώ μπορούν να ασκήσουν δίωξη εναντίον του υπευθύνου σύμφωνα με το εθνικό δίκαιο.